सबथा खनसेसोनि उनाव जगेस्वरनि न’आव थांनाय दिना सौफैबाय। अखानायैनो फुङाव ओंखार लांनायनि खोथा। बेलासे समाव जगेस्वरआ गावनि गारिखौ सुस्रांगासिनो दंमोन। बे समावनो गामिनिफ्राय सानै सेंग्रा जगेस्वरनि न’आव गुब्ला नुजाफैबाय। सेंग्रा सानैनिफ्राय गासिबबो खोथाखौ खोनानानै जगेस्वरआ गावनि सायावनो सारअन्थाइ गोलैनाय बादि मोनबाय। दुखु आरो जिंगाजों बियो न’आव जेबो बुङालासिनो हाखुदाखु लंफेन गस्ला गाननानैल’ सेंग्रा सानैखौ गावनि गारियाव दैखांना ब्लद ओंखार लांबाय। बेखौ नुनानै हिनजावआ गिखांनाय मोनबाय। बियो फिसाइखौ फ’न खालामनानै मिथिबाय…बिजावजालि गेदेरा ना गुरनो थांनायाव बोरैबा गालुननानै आइथिं फारसे मस्राय जादों। दायो बेरामिआ सिखारनोनो हाया। बेखौनो जायगानि देहाफाहामसालिआव दिन्थि हैनायाव डाक्टरआ गुवाहाटीआव लाबोनो सुबुरुन होदोंमोन। गुवाहाटी सोहोरनि गंसे गावारि फसंथान देहा फाहामसालियाव थिसनफैदोंमोन नाथाय गिबियारि आनजादनि उनाव बिनि दैहायाव कभिद पजितिभ मोनबाय। दायो सासे जायगानिनो गाहेला मानसिनि मुंसाइ नांगौ नङाब्ला बेरामिखौ दाक्तारा लाखिया होननानै बुंनायखाय जगेस्वरआ हाखुदाखु देहा फाहामसालिआव ओंखार लांदोंमोन। जगेस्वरआ दाक्तारखौ लोगो हमनानै कभिदजों लोगोसे आथिं मस्राय जानायखौबो नायनो दाक्तारखौ खावलायनानै ‘लकेल गारजेन’नि बायदिसिना गोनां लेखाबिलाइफोराव मुंसाइ होननानै हस्पिटालनिफ्राय फैफिनबाय।